हाभेर्ट्जको कीर्तिमानी गोलसँगै लेवरकुसन तेस्रो स्थानमा
युवा खेलाडी केइ हाभेर्ट्जले शुक्रबार राति बुन्डेसलिगामा अर्को कीर्तिमान बनाए  । उनको गोलको सहयोगमा बायार लेवरकुसनले फ्राइबर्गलाई १–० ले हरायो । यो जितपछि लेवरकुसन तेस्रो स्थानमा पनि उक्लेको छ ।
बर्लिन — युवा खेलाडी केइ हाभेर्ट्जले शुक्रबार राति बुन्डेसलिगामा अर्को कीर्तिमान बनाए  । उनको गोलको सहयोगमा बायार लेवरकुसनले फ्राइबर्गलाई १–० ले हरायो । यो जितपछि लेवरकुसन तेस्रो स्थानमा पनि उक्लेको छ ।भर्खर २० वर्ष छोएका हाभेरट्ज यति कम उमेरमा लिगमा ३५ गोलको उपलब्धि छुने पहिलो खेलाडी भएका छन् । लियोन बेलीको पासमा उनले आठौं मिनेटमा निर्णायक गोल गरे ।जर्मनीको माथिल्लो डिभिजनमा सबैभन्दा कम उमेरमा ५० र १०० औं खेल खेलेका यी जर्मन खेलाडीले सन् २०१७ मा लेवरकुसनका लागि सबैभन्दा कम उमेरमा गोलको खाता पनि खोलेका थिए ।कोरोना भाइरस संक्रमणको महामारीबीच फेरि सुरु भएको बुन्डेसलिगाका चार खेलमा हाभेरट्जको यो पाँचौ गोल हो । लेवरकुसनलाई अब चौथो स्थानमा लाइपजिगमाथि एक अंकको अग्रता पनि प्राप्त भएको छ । 